 NA MASHIRIKA KHARTOUM, Sudan WATU saba wameauawa katika mapigano mapya ya kikabila yaliyotokea kusini mwa jimbo la Blue Nile, shirika la habari la serikali limetangaza. Mapigano hayo yametokea licha makundi hasimu ya kikabila kukubaliana kusitisha vita majuma kadhaa yaliyopita. “Inasikitisha kuwa mapigano mapya yaliyotokea Ijumaa bila sababu maalum na licha ya juhudi za serikali za kuhimiza kusitishwa kwa uhasama,” shirika la habari la SUNA, limeripoti likinukuu taarifa kutoka idara ya usamala katika jimbo la Blue Nile. “Mapigano hayo yamesababisha kuuawa kwa watu saba na wengine 23 kujeruhiwa,” shirika hilo likaeleza. Kulingana na SUNA mapigano hayo yalikita zaidi katika kijiji cha East Ganis na eneo la Roseires. Mnamo Julai 2022, mapigano katika eneo hilo yalihusisha makabila ya Hausa dhidi ya makabila hasimu likiwemo kabila la Berta. Jumla ya watu 105 waliuawa katika mapigano hayo na wengine wengi wakajeruhiwa. Mapigano hayo yalitokea baada ya makabila ya Hausa kuomba kuundwa kwa asasi ya usimamizi itakayoongozwa na raia. Makundi pinzani yalifasiri pendekezo hilo kama njia ya kunyakua ardhi kinyume cha taratibu zilizowekwa. Watu 31,000 waliachwa bila makao katika mapigano hayo hali iliyopelekea wengi wao kutafuta hifadhi katika shule za umma. Mapigano hayo pia yalichochea maandamano ya wananchi kote nchini Sudan huku watu wa jamii ya Hausa wakitafuta haki kwa waliouwa. Waandamanaji wengine walishinikiza kuwepo kwa “umoja” na “kukomeshwa kwa ukabila” katika taifa hilo linalozongwa na umasikini. Mwishoni mwa Julai, viongozi wa hadhi ya juu katika makundi hasimu walikubaliana kukomesha usahasama na mapigano. Mapigano ya hivi punde yanajiri wakati ambapo Sudani inakumbwa na misukosuko wa kisiasa na changamoto za kiuchumi tangu mwaka jana. Hii ni baada mapinduzi ya serikali yaliyoongozwa na kiongozi wao Abdel Fattah al-Burhan. Mapinduzi hayo yalisitisha mchakato wa kurejeshwa kwa utawala wa kirais ulioanzishwa baada ya kung’olewa mamlakani kwa aliyekuwa rais Sudan Omar al-Bashir. Kiongozi huyo dikteta aliongoza taifa hilo kwa miongo mitatu. Tangu wakati huo, mapinduzi hayo yalipotekelezwa mnamo Oktoba 2021, nchi hiyo imekubwa na fujo la karibu kila wiki kati ya vikosi vya usalama na waandamanaji wanaopinga utawala wa kijeshi. Jumla ya watu 116 wameuawa katika makabiliano hayo, kulindana na kundi la madaktari wanaotetea kurejelewa kwa utawala wa kidemokrasia. Mnamo Julai 2022, Burhan alikubali kujiondoa na kutoa nafasi kwa makundi ya mbalimbali nchini Sudan kukubaliana kuhusu kuundwa kwa serikali ya kiraia. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  